ยอดติดเชื้อ “โควิด-19” ทั่วโลกทะลุ 1.5 ล้าน เสียชีวิตกว่า 8.7 หมื่น
ยอดติดเชื้อ "โควิด-19" ทั่วโลกทะลุ 1.5 ล้าน เสียชีวิต 8.7 หมื่น อังกฤษวันเดียวตายเกือบพัน
ยอดติดเชื้อ "โควิด-19" ทั่วโลกทะลุ 1.5 ล้าน เสียชีวิต 8.7 หมื่น อังกฤษวันเดียวตายเกือบพัน
9 เม.ย. 2563

ศูนย์วิทยาศาสตร์และวิศวกรรมเชิงระบบ (CSSE) แห่งมหาวิทยาลัยจอห์น ฮอปกินส์ รายงานว่า ยอดสะสมของผู้ติดเชื้อไวรัสโคโรนา 2019 (โควิด-19)​ ทั่วโลก ณ เวลา 03:36 น. วันที่ 9 เม.ย.63 เพิ่มขึ้นเป็น 1,500,830 รายแล้ว ในจำนวนนี้เสียชีวิต 87,705 ราย รักษาหาย 317,855 ราย
โดยสหรัฐฯ ยังคงเป็นประเทศที่มีผู้ติดเชื้อสะสมมากที่สุดในโลก ล่าสุดเพิ่มขึ้นเป็น 424,945 รายแล้ว ส่วนจำนวนผู้เสียชีวิตอยู่ที่ 14,390 ศพ ศูนย์กลางการระบาดในประเทศ อย่าง มหานครนิวยอร์ก รายงานพบผู้เสียชีวิตถึง 779 ศพ ในวันพุธ มากที่สุดในวันเดียว
ส่วนสเปน ซึ่งเป็นประเทศที่มีผู้ติดชื้อมากที่สุดอันดับ 2 อยู่ที่ 146,690 ราย รายงานพบผู้เสียชีวิต 757 ราย แต่รัฐบาลยืนยันว่า การระบาดในประเทศเข้าสู่ช่วงชะลอตัวแล้ว
อิตาลีพบผู้เสียชีวิตเพิ่มอีก 542 ศพ ทำให้ผู้เสียชีวิตทั้งหมดในประเทศเพิ่มเป็น 17,669 ราย
ฝรั่งเศส พบผู้เสียชีวิตเพิ่ม 541 ราย รวมเสียชีวิต 10,887 ราย ส่วนยอดผู้ติดเชื้อล่าสุดอยู่ที่ 113,959 ราย
ขณะที่สหราชอาณาจักร พบผู้เสียชีวิตจากโควิด-19 ถึง 938 ศพในวันเดียว ทำให้ผู้เสียชีวิตในประเทศพุ่งไปอยู่ที่ 7,111 ศพ และมีผู้ติดเชื้อเพิ่มขึ้นเป็น 61,474 ราย
อย่างไรก็ตาม ผู้เชี่ยวชาญระบุว่า การเพิ่มขึ้นอย่างก้าวกระโดดของยอดรายวันในอังกฤษ อาจเป็นผลมาจากความล่าช้าในการรายงาน ไม่ได้บ่งชี้ความเปลี่ยนแปลงของทิศทางการระบาด